Гэты праект пакуль самы гучны сярод тых, што ўдзельнічалі ў “Энергамарафоне”, але і іншых цікавых прапаноў шмат. Напрыклад, у конкурсе 2017 года перамог праект “Прыродны рэкуператар — экалагічны бясплатны кандыцыянер” (аўтар Валерый Прыстром, навуковы кіраўнік Людміла Судас, настаўніца фізікі). Ідэя простая і прыгожая ў сваёй прастаце: абрэзаныя з дна пластыкавыя бутэлькі ўстаўляюцца ў фортачкі вузкім канцом на вуліцу, а шырокім у памяшканне. Паветра, праходзячы з вуліцы ў вузкую адтуліну, сціскаецца і ахалоджваецца. Атрымліваецца натуральны кандыцыянер, магчыма, не вельмі эстэтычны на выгляд, але для асобных памяшканняў — чаму не? Ідэю прапанавала каманда Мінска.